SL Uradni list Evropske unije C 122/9

Objava vloge na podlagi člena 6(2) Uredbe (ES) št. 510/2006 o zaščiti geografskih označb in označb porekla za kmetijske proizvode in živila

(2006/C 122/04)

Ta objava daje pravico do ugovora zoper vlogo na podlagi člena 7 Uredbe Sveta (ES) št. 510/2006. Izjavo o ugovoru mora Komisija prejeti v šestih mesecih po dnevu te objave.

POVZETEK

UREDBA SVETA (ES) št. 510/2006

Vloga za registracijo po členu 5 in členu 17(2)

„CONNEMARA HILL LAMB“ ali „UAIN SLÉIBHE CHONAMARA“

ES št.: IE/00366/3.9.2004

ZOP ( ) ZGO ( X )

Ta povzetek je informativne narave. Vsi zainteresirani se lahko s celotno specifikacijo seznanijo pri nacionalnih organih, navedenih v oddelku 1, ali pri Evropski komisiji (1).

1. Pristojna služba države članice

Naziv: Department of Agriculture and Food Food Division Agriculture House Naslov: Kildare Street Dublin 2 Ireland Tel.: (353-1) 607 23 90 Telefaks: (353-1) 607 20 38

2. Vlagatelj

Naziv: Connemara Hill Lamb Ltd Naslov: Corr na Mona Co. Galway Ireland Sestava: Proizvajalci/predelovalci ( X ) drugi ( )

3. Vrsta proizvoda

Skupina: meso in užitni klavnični izdelki iz Priloge I k Pogodbi o ustanovitvi Evropske skupnosti.

4. Specifikacija (povzetek zahtev iz člena 4(2))

4.1 Ime: „Connemara Hill Lamb“ ali „Uain Sléibhe Chonamara“

4.2 Opis: Proizvod, ki ga je treba zaščititi, je Connemara hill lamb (jagnje s hribovja Connemara), ki se goji, rodi in vzreja na imenovanem geografskem območju. Jagnjeta so lahke telesne teže in lahkih kosti, meso njihovih trupov pa je pusto, prekrito s tanko plastjo maščobe, rdeče rožnate barve ter ima trdno, globoko teksturo.

4.3 Geografsko območje: Geografsko območje je območje zahodno od povodja Corrib, vključno z otoki Inishmaan, Inisheer in Inishmore, ter obsega območje na zahodu Irske, mednarodno poznano kot Connemara. Za pokrajino tega območja so značilni gorovje, močvirja in jezera. Jagnjeta se vzrejajo na goratih predelih, kjer se hranijo z gorsko travo, vresjem in zelišči.

4.4 Dokazilo o poreklu: Pričevanja o uživanju pasme Connemara hill lamb segajo v zgodnje devetnajsto stoletje, ko so s Škotske pripeljali ovce pasme Black face (ovce s črno glavo). V letih 1850 do 1870, takoj po koncu obdobja lakote, so s Škotske uvozili znatne količine ovc s črno glavo, da so se pasle na hribovskih površinah. Congested Districts Board (odbor za prenaseljena območja), ustanovljen leta 1891, je nadaljeval z uvozom, da bi izboljšali pasmo. Le-ta se je medtem razvila v posebno raso in se prilagodila težkim pogojem v Connemari, da bi lažje preživela. Pasma ovc s črno glavo je zlasti primerna za teren tega območja, saj se lahko pase bolje od ostalih pasem.

Da se zagotovi popolna sledljivost od kmetije do zakola, so vsa jagnjeta označena s posebno ušesno znamko in z oznako na trupu. Na vseh kmetijah se opravljajo inšpekcijski pregledi na kraju samem, da se pred zakolom pregledajo in označijo vsa jagnjeta.

4.5 Metoda pridobivanja: Meso je pridobljeno iz jagnjet pasme ovc s črno glavo, ki so rojene in vzrejene na imenovanem geografskem območju. Jagnjeta se rodijo spomladi, običajno od aprila dalje (kasneje kot ostala irska jagnjeta), in se celo svoje življenje hranijo pri materi. Jagnjeta se prosto pasejo po hribovitem okolju in se ponavadi zakoljejo v starosti 14 tednov. Nekatera se zakoljejo v starosti 10 tednov. Njihovo meso je na voljo v irskih trgovinah od avgusta do novembra. Če na imenovanem geografskem območju ni odobrene klavnice, se jagnjeta prepeljejo v odobreno klavnico v enem od sosednjih okrožij.

4.6 Povezava: Okus, aroma in barva mesa pasme Connemara Hill lamb so neposredno povezani s krajevnim rastlinstvom, na katerem se jagnjeta pasejo. Njihova prehrana so gorska trava, vresja in zelišča, značilni za območje pridelave. Glavne vrste so trave Agrostis spp., Festuca spp. in Molinia caerulea ter bičja Carex spp., Eriophorum angustifolium in Trichophorum cespitosum. Druge pomembne rastline v prehrani so vresovke Calluna vulgaris, Erica tetralix in Erica cinerea ter rastlini Narthecium ossifragum in Potentilla erecta. Zaradi grobega terena so jagnjeta bolj gibčna od jagnjet, ki živijo v nižjih predelih, zato so njihovi trupi manjši in tehtajo približno 10 kg, za razliko od trupov jagnjet v nižjih predelih, ki tehtajo 25 kg.

4.7 Nadzorni organ:

Naziv: Department of Agriculture and Food Naslov: Agriculture House Kildare Street Dublin 2 Ireland Tel.: (353-1) 607 23 90 Telefaks: (353-1) 607 20 38

4.8 Označevanje: ZGO

4.9 Nacionalne zahteve: —

(1) Evropska komisija, Generalni direktorat za kmetijstvo in razvoj podeželja, Enota za politiko kakovosti kmetijskih proizvodov, B-1049 Bruselj.